Ovidi

Publi Ovidi Nason (par latin Publius Ovidius Naso; Sulmone, ai 20 di març dal 43 p.d.C. - Tomis, in Sizie, 17 d.d.C.) fo un poete antîc roman.

Biografie
Ce che si sa de sô vite si gjave fûr soredut dai ultins viers dai siei Tristia. Nassût a Sulmone di une famee di siôrs tal 43 p.d.C., al lè a studiâ a Rome e po, par un an, a Atene; prin di tornâ te capitâl, al pensà ben di visitâ ancje la Asie minôr e la Sicilie. Di gnûf a Rome, al bandonà in curt la cariere politiche, vint miôr vivi a la beade tai circui de mondanitât, come chel leterari di Valeri Messale, e componi viers, paraltri otignint un grant sucès e vignint di gran mode. Al lè indenant cussì fin al 8 d.d.C., cuant che al intopà intun biel berdel: August lu relegà te lontane e salvadie Tomis, sul mâr Neri. No si sa ben lis resons, ma Ovidi dà la colpe a un so cjant e a un fal; il prin al è probabilmentri la Ars amatoria, che, stant che e dave conseis par fâ adulteris, al imperadôr, che al jere pluitost moralist, no podeve plasê masse e e fo fade disparî des bibliotechis publichis, il secont cualchi mistereose implicazion dal poete tai scandui de fie, Julie maiôr, o de gnece di August, Julie minôr, che propite in chel an e fo parade vie ancje lei, tes Tremitis. Di Tomis Ovidi invià a Rome un grum di viers rivilîts là che si lamentave de sô condizion e al blandive August e il sucessôr, Tiberi, cence mai pierdi la sperance di convinciju di fâlu tornâ indaûr, ma nol gjovà a nuie, parcè che sul mâr Neri al vè di restâ fin ae muart, tal 17 d.d.C.; al desiderave di jessi almancul infossât in patrie, ma nol otignì nancje chel e chê tiere barbare i dè acet ancje te sapulture.

 Il stîl 
Masse zovin par viodi e vivi lis vueris civîls che a vevin stampât il judiziôs spirt di Virgili e di Orazi, Ovidi jere unevore plui frivul, vint supât il gnûf aiar de Rome imperiâl, passude e, cence pericui o preocupazions masse urgjents, dute cjapade a gjoldi la gaiarine superficialitât dal svagament e dai plasês; propite lui al scrivè che Venus Aeneae regnat in urbe sui: cumò Venere (la diesse dal amôr) regne te citât dal so Enee (Enee, fi di Venere, jere un salt e fuart vuerîr). Cussì il struc, e il valôr, de sô poesie al è dut te superficie, te fine contemplazion des bielis formis, cence interès pal profont des robis ni de vite. Difat si cjatave ben tal circul di Valeri Messale, là che i poetis jerin unevore mancul impegnâts di chei che si tirave dongje Mecenât, che al spartive a plen la politiche culturâl di August. Al cjapave a model di galantarie la tradizion elenistiche e soredut Calimac.

Lis oparis
I trê periodis
Par solit si divît lis oparis di Ovidi in trê categoriis, seont il periodi che lis scrivè:
 chel des elegiis d'amôr (fin al 2 d.d.C);
 chel epic (dal 3 al 8);
 chel dal esili (dal 9 ae muart).

Il periodi des elegiis d'amôr
Orazi avodà il prin periodi soredut a elegiis d'amôr. Al scrivè:
 une Gigantomachie e une tragedie, la Medea, che cun lis elegiis vevin propite pôc a ce fâ;
 i Amores (Amôrs), là che al cjantà une femine, Corine, che probabilmentri no esisteve e le veve inmaginade lui, metint su il mont frivul e lizêr che al è tipic dai siei viers;
 lis Heroides (Eroessis), une ricolte di letaris scritis di feminis inamoradis, gjavadis de mitologjie (la uniche che al cjape de storie je Saf), ai lôr amâts. A son ancje letaris di inamorâts masculins, ma a son mancul;
 la Ars amatoria (La art dal amôr), cun conseis par cjatâ une femine o un omp e cjapâlu tal laç;
 i Remedia amoris (Rimiedis pal amôr), cun conseis par smeti di amâ e evitâ di sufrî masse;
 il De Medicamine formae foeminae (Sui prodots pe ciere de femine), che al tratave di cosmetologie.

Il periodi epic
Al scrivè doi poems:
 i Metamorphoseon libri (Libris di metamorfosis), che a cjantavin episodis di mitologjie là che a jerin transformazions, cun cjatadis, leandis e artificis tipics dal elenisim;
 i Fasti, che nol completà, là che al esponeve cun erudizion tradizions romanis.

Il periodi dal esili
Tal ultin slambri de vite, dopo jessi stât relegât a Tomis, in scuasit dutis lis robis che al scriveve al vaive la situazion e al cirive di otignî il permes di tornâ a cjase blandint e suplicant August e po Tiberi. Al componè:
 l'Ibis, cuintri un tarizadôr;
 i Tristia (Robis gramis), une ricolte di elegiis;
 lis Epistulae ex Ponto (Letaris dal mâr Neri);
 un poemut in lenghe getule, chê de int dal puest;
 i Halieutica (Su la pescje), che a fevelin propit di ce che al promet il titul.

Bibliografie
 Ettore Paratore, Storia della letteratura latina, Bologne, Sansoni, 1957
 Paolo Fedeli, Storia letteraria di Roma, Napoli, Ferraro, 2004
 Ovidi, Opera, Vignesie, Bettinelli, 1789, l. I

Leams esternis
 Ovidio Nasone, Publio, treccani.it

Categorie:Poetis romans antîcs
Categorie:Poetis latins